dh-unibe/image-text_koenigsfelden-charters-post-1500 huggingface dataset:
Ich, Walpurg Trucksaͤssin, geborn̄e von Waltpurg, ✳ unnd Irm̄ell von Froͧnsperg thuͦn kûndt ✳ unnd zuͦwùsen̄
allermengklichem, ✳ als wir dann ✳ usz sundern̄ ursachen, ✳ unns darzuͦ bewegent, ✳ inn den willen komēn sind ✳ unns vō
dem gottshusz Kùngsfelld₎ zuͦfuͤgen und den waͤlltlich₎ statt anzuͦnaͤmen̄. ✳ dahar sich nū begeben, ✳ das mitt
unns der guͦttshalb, ✳ so wir an barem̄ gellt, ✳ cleyder ✳ und cleinottern̄, ✳ ouch in libdings wysz ✳ in soͤlich gottshusz gebrachtt, ✳ soͤlicher gestallt verkomē ist, das unns wol benuͤgtt. ✳ harumb unns dargaͤgen schuldig₎ pflichte₎
nàch ✳ zuͦerzoͤug₎, so sag₎ ✳ unnd làszn̄ wir ✳ dz obbemelldt gottshusz, ✳ ouch der casten̄voͤgtt, ✳ verwallter ✳ und innhaber ✳ und dero nachkomēn fùr unns ✳ unnd unnser erbēn ✳ und alle die, ✳ so dis sach mag beruͤren̄, ✳ obbem̄ellts unnsers
zuͦbracht₎ guͦtts, ✳ libdings, ✳ ouch kleitter ✳ und kleidern̄ halb ✳ quitt, ✳ ledig ✳ unnd lòsz, ✳ also dz sy dàrumb, ✳ jetz ✳ und
hienach, ✳ geruͤwigett und unersuͦcht sin ✳ und beliben, ouch wir dàhar ✳ an das selb gottshusz ✳ dhein wytter vordrūg,
ansprach nach gerechtikeitt haben ✳ nach furnaͤmēn, sunder das selb gotteshusz ✳ unnserthalben ✳ in allwaͤg unbelad₎
und unangevocht₎ soͤlle beliben̄, ✳ ungehindertt des alles, ✳ so wir darwyder zuͦhilff, ✳ schirm̄ ✳ und ✳ handthabung bruche₎,
damitt wir das bemeldt gottshusz unruͤwig₎ ✳ und ansprech₎ moͤcht₎, ✳ dann wyrr unns des selben, ✳ ouch aller fùnd, ✳ uszzùg ✳ und gevaͤrd₎, dispensationē, ouch geystlicher ✳ und waͤlltlicher frygung ✳ und fùrsaͤchung, ✳ wie ✳ oder usz was
grùnds ✳ die uszgebràcht ✳ unnd erlanngt moͤcht₎ werd₎, ✳ unnd besunder ouch des recht₎, so ein gemeīne verzychung
an vorgang eines sunderbarēn als unnùtz widerspricht, enntzig₎ ✳ und begeben habent ✳ alles in guͦtten trùwē
unnd mitt hannd und gwallt ✳ unnser frûndtschafft gehandlett ✳ und volzogēn. ✳ das wir ouch die selbenn
bekaͤnnē ✳ soͤlicher gestallt beschechēn ✳ und dis alles ✳ mitt unseren gunst, wùssen ✳ und wyllēn ✳ beschlossen ✳
unnd dem allen zuͦbestand ✳ unnd sicherheytt, so habent wir, herr Joͤrg von Hewēn, fryherr, und junnkhˀ
Eberhartt ✳ von Rischach, ✳ uff byttliche ersuͦchēn ✳ der genan̄t₎ frowē frow Waltpurg₎ Trucksaͤssin unnd
frow Irm̄ell von Fronsperg, unnser liebēn basēn, ✳ in namēn unnser aller befrùnd₎ disern̄ brieff
mitt unnsern̄ beyd₎ anhangend₎ sygell verwartt, uffricht₎ ✳ und zuͦhand₎ des beruͤrd₎ gottshusz Kùngsfelld₎ geben làszn̄, ✳ beschaͤch₎ uff donnstag vor oculi, der jarēn des hern̄ gezallt fùnffzechennhundertt zwentzig unnd achtt₎ jàr.
1528 III 12 . F. Argau ( Königsfelden )
fròw Waltpùrg Trùcksaͤssin von
Waltpùrg ✳ unnd fròw Irmel
von Fronsperg qùittùngen